Foto’s: Kerk op Redelinghuys in brand verwoesDie NG kerkgebou op Redelinghuys in die Wes-Kaap is in ‘n brand verwoes. (Foto: Facebook) Die NG kerkgebou op Redelinghuys, ŉ dorpie in die Wes-Kaap, is heeltemal verwoes nadat ŉ brand vroegoggend daar uitgebreek het. Bertus Senekal, brandweerhoof van die Weskus-distriksmunisipaliteit, het gesê nooddienswerkers is omstreeks 07:23 na die kerk ontbied, nadat omstanders klaarblyklik rook by die kerktoring sien uitborrel het. “Die gebou was reeds in ligte laaie toe ons daar aangekom het. Daar was sigbare krake aan die buitemure en die dak het al inmekaargesak,” het Senekal gesê. Dit het brandbestryders nagenoeg twee uur geneem om die vlamme te blus. Die vlamme het nie na enige ander geboue versprei nie. Senekal het gesê niemand is in die brand beseer nie en die kerkgebou was klaarblyklik leeg toe die brand uitgebreek het. Die struktuur is ook baie onstabiel en toegang tot die perseel word vir veiligheidsredes beperk. Volgens Senekal sal lede van die polisie se forensiese ondersoekeenheid nou die toneel fynkam om ŉ oorsaak vir die brand te probeer vasstel. Bouwerk aan die kerk het in 1918 begin.